У јуну 1941. године Сисак је био пун војника — Немаца, усташа и домобрана. Градом су колале приче о прогонима Јевреја, покољима Срба по околини и хапшењима по граду. Свакодневницу су сачињавле наредбе и претње, као и смртне пресуде петрињског преког суда. У таквој атмосфери дочекан је и 22. јун и вест о нападу Сила осовине на Совјетски Савез. Истог дана одржан је састанак Окружног комитета КПХ за Сисак на коме је донета одлука да сви компромитовани чланови КПЈ и СКОЈ-а пређу у илегалност или напусте град и да се формира партизански одред, чија би база била у селу Жабно. Истог дана група сисачких комуниста окупила се у дворишту куће Иве Ловрековића у Жабну, где је формиран Сисачки партизански одред.